ਐਡੋਲਫ ਹਿਟਲਰ ਦੀ ਮੌਤ
ਅਡੌਲਫ਼ ਹਿਟਲਰ ਇੱਕ ਜਰਮਨ ਸਿਆਸਤਦਾਨ ਸੀ, ਜੋ ਨਾਜ਼ੀ ਪਾਰਟੀ ਦਾ ਨੇਤਾ 1933 ਤੋਂ 1945 ਜਰਮਨੀ ਦਾ ਚਾਂਸਲਰ ਅਤੇ 1934 ਤੋਂ 1945 ਤੱਕ ਨਾਜ਼ੀ ਜਰਮਨੀ ਦਾ ਫਿਊਰਹਰ ਸੀ। ਉਸ ਨੇ  30 ਅਪ੍ਰੈਲ 1945 ਨੂੰ  ਬਰਲਿਨ ਵਿੱਚ ਆਪਣੇ ਬੰਕਰ ਵਿੱਚ ਆਪਣੇ ਆਪ ਨੂੰ ਗੋਲੀ ਮਾਰ ਕੇ ਆਤਮਹੱਤਿਆ ਕਰ ਲਈ ਸੀ (ਉਸੇ ਸਮੇਂ ਲਾਲ ਫੌਜ ਨੇ ਰਾਇਖਸਟਾਗ ਦੀ ਪਹਿਲੀ ਮੰਜ਼ਲ 'ਤੇ ਕਬਜ਼ਾ ਕਰ ਲਿਆ ਅਤੇ ਰੇਖ ਚਾਂਸਲਰੀ ਤੋਂ ਸਿਰਫ 700-750 ਮੀਟਰ ਦੂਰੀ ਤੇ ਸੀ)। ਉਸ ਦੀ ਇੱਕ ਦਿਨ ਦੀ ਪਤਨੀ ਨੇ ਸਾਇਨਾਈਡ ਚੱਟ ਕੇ ਉਸਦੇ ਨਾਲ ਹੀ  ਆਤਮ ਹੱਤਿਆ ਕੀਤੀ। ਹਿਟਲਰ ਦੀਆਂ ਪਹਿਲਾਂ ਦੀਆਂ ਲਿਖਤ ਅਤੇ ਜ਼ਬਾਨੀ ਹਦਾਇਤਾਂ ਦੇ ਅਨੁਸਾਰ, ਉਸ ਦਿਨ ਦੁਪਹਿਰ ਵਕਤ ਉਨ੍ਹਾਂ ਦੀਆਂ ਲਾਸਾਂ ਨੂੰ ਬੰਕਰ ਦੇ ਐਮਰਜੈਂਸੀ ਬੂਹੇ ਦੁਆਰਾ ਉੱਪਰ ਲਿਜਾਇਆ ਗਿਆ ਸੀ, ਪੈਟਰੋਲ ਛਿੜਕਿਆ ਗਿਆ ਸੀ, ਅਤੇ ਬੰਕਰ ਦੇ ਬਾਹਰ ਰਾਇਖ ਚਾਂਸਲਰੀ ਗਾਰਡਨ ਵਿੱਚ ਤੀਲੀ ਲਾ ਕੇ ਜਲਾ ਦਿੱਤਾ ਸੀ। ਸੋਵੀਅਤ ਆਰਕਾਈਵਜ਼ ਦੇ ਰਿਕਾਰਡ ਦਰਸਾਉਂਦੇ ਹਨ ਕਿ ਉਨ੍ਹਾਂ ਦੀਆਂ ਅਸਥੀਆਂ ਬਰਾਮਦ ਕੀਤੀਆਂ ਗਈਆਂ ਸਨ ਅਤੇ 1970 ਤਕ ਕਰਮਵਾਰ ਸਥਾਨਾਂ ਵਿੱਚ ਦਾਖ਼ਲ ਕਰ ਦਿੱਤੀਆਂ ਸਨ,  ਜਿਥੋਂ ਉਨ੍ਹਾਂ ਨੂੰ ਦੁਬਾਰਾ ਕਢਿਆ ਗਿਆ, ਦਾਹ-ਸੰਸਕਾਰ ਕੀਤਾ ਗਿਆ ਅਤੇ ਸੁਆਹ ਖਿੰਡਾ ਦਿੱਤੀ ਗਈ। ਮੌਤ ਦੇ ਕਾਰਨਾਂ ਬਾਰੇ ਵੱਖ ਵੱਖ ਮੱਤ ਹਨ; ਇੱਕ ਦਾਹਵੇ ਵਿੱਚ ਕਿਹਾ ਗਿਆ ਹੈ ਕਿ ਉਹ ਸਿਰਫ ਜ਼ਹਿਰ ਖਾ ਕੇ ਮਰ ਗਿਆ ਸੀ  ਅਤੇ ਇੱਕ ਹੋਰ ਪੱਖ ਦਾ ਦਾਅਵਾ ਹੈ ਕਿ ਉਹ ਸਾਈਨਾਈਡ ਕੈਪਸੂਲ ਨੂੰ ਖਾਂਦੇ ਹੋਏ ਆਪਣੇ ਆਪ ਚਲਾਈ ਗੋਲੀ ਨਾਲ ਮਰ ਗਿਆ ਸੀ। ਸਮਕਾਲੀ ਇਤਿਹਾਸਕਾਰਾਂ ਨੇ ਇਨ੍ਹਾਂ ਦਾਹਵਿਆਂ ਨੂੰ ਸੋਵੀਅਤ ਪ੍ਰਚਾਰ ਵਜੋਂ ਰੱਦ ਕਰ ਦਿੱਤਾ ਹੈ  ਜਾਂ ਵੱਖ-ਵੱਖ ਸਿੱਟਿਆਂ ਨੂੰ ਮੇਲ ਦੇਣ ਲਈ ਸਮਝੌਤੇ ਦੀ ਕੋਸ਼ਿਸ਼ ਕੀਤੀ ਹੈ। ਇੱਕ ਚਸ਼ਮਦੀਦ ਗਵਾਹ ਨੇ ਕਿਹਾ ਕਿ ਹਿਟਲਰ ਦੀ ਲਾਸ਼ ਤੋਂ ਮੂੰਹ ਰਾਹੀਂ ਗੋਲੀ ਮਾਰਨ ਦੇ ਸੰਕੇਤ ਮਿਲਦੇ ਸਨ, ਪਰ ਇਸ ਸੰਭਾਵਨਾ ਦਾ ਸਹੀ ਨਾ ਹੋਣਾ ਸਾਬਤ ਹੋ ਗਿਆ ਹੈ। ਬਰਾਮਦ ਕੀਤੀ ਗਈ ਖੋਪੜੀ ਅਤੇ ਜਬਾੜੇ ਦੇ ਟੁਕੜਿਆਂ ਦੀ ਪ੍ਰਮਾਣਿਕਤਾ ਬਾਰੇ ਵੀ ਵਿਵਾਦ ਚੱਲ ਰਿਹਾ ਹੈ।  2009 ਵਿੱਚ ਅਮਰੀਕੀ ਖੋਜਕਾਰਾਂ ਨੇ ਇੱਕ ਖੋਪੜੀ ਦੇ ਇੱਕ ਟੁਕੜੇ ਦੇ ਡੀਐਨਏ ਟੈਸਟ ਕਰਵਾਏ ਸਨ, ਜਿਸ ਨੂੰ ਸੋਵੀਅਤ ਅਧਿਕਾਰੀ ਬਹੁਤ ਸਮੇਂ ਤੱਕ ਹਿਟਲਰ ਦੀ ਮੰਨਦੇ ਆਏ ਸੀ। ਡੀਐਨਏ ਟੈਸਟ ਅਤੇ ਘੋਖ ਤੋਂ ਪਤਾ ਚੱਲਿਆ ਕਿ ਇਹ ਖੋਪੜੀ ਅਸਲ ਵਿੱਚ 40 ਸਾਲ ਤੋਂ ਘੱਟ ਉਮਰ ਦੀ ਇੱਕ ਔਰਤ ਦੀ ਸੀ। ਬਰਾਮਦ ਕੀਤੇ ਜਬਾੜੇ ਦੇ ਟੁਕੜੇ ਟੈਸਟ ਨਹੀਂ ਕੀਤੇ ਗਏ ਸਨ।